Summir havnarmenn trúðu ikki sínum egnu eygum, tá teir varnaðust, hvussu gott veðrið var í Fuglafirði í dag. Sovorðið veður hildu teir bara var í Havn. Tá samanum kom, var javnleikur helst eitt rættvíst úrslit, men... Nýggja venjaraparið hjá ÍF hevði kanska ikki rættiliga fingið sett skil á spælskipanina hjá ÍF, men tað var eyðsýnt, at menninir ætlaðu sær at vísa, at teir vóru betri fótbóltsspælarar, enn støðan vísir. Og tað eydnaðist. Stóran part av fyrra hálvleiki, var tað verjuparturin hjá B36, sum gjørdi størstu nyttuna, men brádliga-tá ið 19 minuttir vóru farnir-var B36 í álopi, einar tvær royndir vóru móti ÍF-málinum, og so stakk bólturin út móti brotsteigarmarkinum, og har stóð Rambo (John Hansen) og sendi hann í netið dygst úti við stongina. ÍF hevði fleiri vandamiklar atsóknir, men tað eydnaðist teimum ikki at fáa úrslit burtur úr, og B36-fjeppararnir vóru ikki misnøgdir, tá teir fóru til hálvleiks. Seinni hálvleikur var stórt sæð ein endurtøka av fyrra, men kanska B36 hevði eitt sindur meira tamarhald á støðuni. Eina ferð var bólturin í ÍF-málinum, men-helst rætt! -varð Súni Olsen dømdur rangstaddur, og so var málið annulerað. ÍF fekk aftur fótin fyri seg, men verjuparturin hjá B36 var stinnur, og sjáldan var vandi á ferð. Inntil vit vóru komin einar tríggjar minuttir út í teir fýra, sum dómarin hevði lagt afturat. Tá fór ÍF í kontraálop. Tríggir ÍF-leikarar vóru púra greitt rangstaddir og royndu, tað teir dugdu, at vinna seg fram at bóltinum, men aftanífrá kom Bartal Eliasen og setti fótin undir og javnaði. Rúni Gaardbo (!) varnaðist kanska ikki, at linjuverjin hevði flaggið uppi og tók tað niðuraftur, men hann sá ikki út til at ivast og dømdi mál. Rætt er, at Bartal ikki var rangstaddur, men tað vóru allir hinir tríggir, sum royndu eftir bóltinum, so teir vóru allir rangstaddir. Onki var tó at gera. Rúni bestemmaði, og so fekk ÍF eitt væl uppiborið stig. Bert spell, at málið kom eftir eina upplagda dómaravillu! Vit eru framvegis á odda-uttan mun til hini úrslitini- og eitt stig í dag var á leið tað, vit høvdu uppiborið, so tað tók ikki so langa tíð eftir fráferðina úr Fuglafirði, at lagið í bussinum var gott aftur.